สคบ.ฟันซ้ำบอร์ดเพย์ออล เรียกค่าปรับรายละ3แสนบาท
สคบ.ปรับ "เพย์ออล" 1.8 ล้าน ไม่ปฏิบัติตามแผนการจ่ายผลตอบแทนธุรกิจขายตรง เผยยังไม่มีผู้เสียหายร้องทุกข์กล่าวโทษ
23 ก.พ. 2560

สคบ.ปรับ "เพย์ออล" 1.8 ล้าน ไม่ปฏิบัติตามแผนการจ่ายผลตอบแทนธุรกิจขายตรง เผยยังไม่มีผู้เสียหายร้องทุกข์กล่าวโทษ
พล.ต.ต.ประสิทธิ์ เฉลิมวุฒิศักดิ์ เลขาธิการคณะกรรมการคุ้มครองผู้บริโภค (สคบ.) เปิดเผยว่า สคบ.ได้เรียกผู้บริหาร เพย์ออล กรุ๊ป คือ กรรมการ 5 คน ประกอบด้วย นายรัฐภูมิ โตคงทรัพย์ นายภูมิพัฒน์ ประเสริฐวิทย์ นายธเนศ จัตวาพรวนิช นางสุภัสฐิณี ศรีสะอาด และนายชนะศักดิ์ ศรีสะอาด มาพบเพื่อดำเนินการเปรียบเทียบปรับบริษัทและกรรมการ 5 คน รายละ 3 แสนบาท รวม 1.8 ล้านบาท
ทั้งนี้ การประกอบธุรกิจขายตรงของบริษัท เพย์ออล กรุ๊ป ไม่ปฏิบัติตามแผนการจ่ายผลตอบแทนที่ได้ยื่นขอจดไว้ต่อ สคบ.ซึ่งเป็นนายทะเบียน อันเป็นความผิดมาตรา 52 แห่ง พ.ร.บ.ขายตรงและตลาดแบบตรง พ.ศ. 2555 ต้องระวางโทษปรับไม่เกิน 3 แสนบาท
นอกจากนี้ ยังได้ให้ทั้ง 5 คน ลงนามเป็นหลักฐานยินยอมชดใช้ค่าเสียหายแก่สมาชิกทุกคนไว้ส่วนหนึ่งแล้ว จากการตรวจสอบข้อมูลเบื้องต้นขณะนี้ยังไม่มีผู้เสียหายร้องทุกข์กล่าวโทษต่อ กองบังคับการปราบปรามการกระทำผิดเกี่ยวกับอาชญากรรมทางเศรษฐกิจ (บก.ปอศ.) และกองบังคับการปราบปรามการกระทำผิดเกี่ยวกับการคุ้มครองผู้บริโภค (บก.ปคบ.) หรือกรมสอบสวนคดีพิเศษ ให้ดำเนินคดีกับบริษัท เพย์ออล กรุ๊ป กับพวกในข้อหาอื่น
สำหรับบริษัท เพย์ออล กรุ๊ป เดิมชื่อบริษัท นาน่า คอร์เปอร์เรชั่น อินเตอร์เนชั่นแนล ได้รับอนุญาตให้ประกอบธุรกิจขายตรง เมื่อวันที่ 11 เม.ย. 2555 ต่อมาเมื่อวันที่ 22 มิ.ย. 2559 บริษัทได้ยื่นคำขอแก้ไขเปลี่ยนชื่อเป็นบริษัท เพย์ออล กรุ๊ป จำหน่ายเครื่องสำอางและผลิตภัณฑ์เสริมอาหาร
ก่อนหน้านี้ สคบ.ตรวจพบว่า บริษัทได้มีการแก้ไขเปลี่ยนแปลงแผนการจ่ายผลตอบแทนในการประกอบธุรกิจขายตรงโดยไม่แจ้งให้นายทะเบียนทราบ อันเป็นความผิดตามมาตรา 38 แห่ง พ.ร.บ.ขายตรง ขณะนี้อยู่ระหว่างดำเนินคดี
ด้าน พล.ต.ต.ชวลิต แสวงพืชน์ รองผู้บัญชาการตำรวจสอบสวนกลาง ในฐานะหัวหน้าพนักงานสืบสวนสอบสวนคดีบริษัท เพย์ออล กรุ๊ป ที่ถูกธนาคารแห่งประเทศไทยร้องทุกข์กล่าวโทษ กล่าวว่า พนักงานสอบสวนได้ออกหมายเรียกกรรมการผู้มีอำนาจของบริษัท เพย์ออล กรุ๊ป จำนวน 2-3 คน มีนายรัฐภูมิ โตคงทรัพย์ หรือฟิล์ม นักแสดงชื่อดังรวมอยู่ด้วย โดยให้มาพบพนักงานสอบสวนภายใน 7 วัน เพื่อชี้แจงรายละเอียด